A greşit de la început, când a crezut că poate face ce vrea în Ucraina, fără ca alte puteri occidentale să intervină, de frica unui război nuclear. Cu toate ameninţările lui Medvedev şi a altor propagandişti de la tv-urile ruseşti, Putin şi alţi şefi de la Kremlin îşi dau seama că un război nuclear ar pune în pericol şi existenţa poporului rus.
Doctrina nucleară a Rusiei prevede:
Rusia va folosi armele nucleare doar dacă există o amenințare clară la adresa „existenței statului rus” sau a „deteriorării suveranității și independenței noastre”.
Aşa, şi un război nuclear nu ameninţă existenţa statului rus şi deterioarea suveranităţii şi independenţei Rusiei? Contradicţia flagrantă este escamotată din motive propagandistice, cei mulţi nu pricep că şi alţii au arme nucleare, şi le pot folosi împotriva Rusiei.
Propagandistul și aliatul președintelui Vladimir Putin, Vladimir Solovyov, a insistat că „războiul nuclear este inevitabil”.
„Războiul nuclear este inevitabil în orice caz. Să comparăm ale cui arme strategice sunt mai mari!”, a spus Solovyov.
Ca şi cum armele nucleare ar fi nişte obuze, şi contează cine are mai multe şi mai mari.
După doi ani şi trei luni de război, Rusia a reuşit să ocupe 18-20% din suprafaţa Ucrainei. Iată cum descrie Viktor Orban, un aliat al Rusiei, situaţia militară a Rusiei:
"Armata rusă duce un război serios şi dificil cu ucrainenii". "Dacă ruşii ar fi fost suficient de puternici pentru a-i învinge pe ucraineni dintr-o singură lovitură, ar fi făcut-o deja". „Or, capacităţile militare ale NATO le depăşesc cu mult pe cele ale Ucrainei, prin urmare este puţin probabil ca Rusia sau orice altă ţară să organizeze un atac împotriva NATO”. „Nu consider că este logic ca Rusia, care nu poate nici măcar să învingă Ucraina, să vină dintr-o dată şi să înghită întreaga lume occidentală".
De data aceasta are dreptate Viktor Orban. Putin nu a reuşit să blocheze ajutorul militar occidental pentru Ucraina, a pierdut marina de război din Marea Neagră, nu poate opri dronele ucrainiene care lovesc adânc în teritoriul Rusiei.
Intenţiona armata rusă o lovitură de stat împotriva lui Putin?
Nu este clar de ce Putin a ordonat FSB-ului, urmaşul KGB-ului, să aresteze generali ruşi, inclusiv adjuncţi ai fostului ministru al Apărării, Serghei Șoigu. Asta după ce l-a dat jos şi pe Șoigu de la ministerul Apărării.
Să fie doar probleme legate de corupţia din armată? De ineficienţa trupelor ruse pe frontul din Ucraina? De pierderile uriaşe în oameni şi echipamente militare suferite de armata rusă? Sau Putin a aflat că armata pregăteşte o lovitură de stat împotriva sa? Oricare dintre acestea, sau toate la un loc. Cert este că schimbarea intempestivă a ministrului Apărării şi a adjuncţilor săi duce la degringoladă în actul de decizie al armatei ruse. Se aude că urmează a fi arestate încă sute de persoane dintre persoanele cu funcţii înalte în armata rusă, ceea ce ar putea duce la blocarea completă a actului de decizie în armată. Dacă Putin a trecut peste această posibilă blocare, motivele trebuie să fi fost mai serioase: o posibilă lovitură de stat a armatei împotriva sa.
Putin nu a uitat ce a trăit în zilele când Prigojin, şeful armatei private Wagner, îşi pornise trupele în drum spre Moscova. Şi nu mai vrea să repete cele trăite atunci.
Posibile deplasări de trupe occidentale în Ucraina
Totul a început când Emmanuel Macron, preşedintele Franţei, a declarat că ia în considerare trimiterea unor trupe în Ucraina, în cazul în care Rusia pătrunde adânc în teritoriul Ucrainei, ameninţă Odesa şi Republica Moldova. Deşi a fost primită cu o respingere evidentă de state NATO, propunerea sa începe să facă prozeliţi. Acum Polonia şi Ţările Baltice declară şi ele că sunt dispuse să trimită trupe în Ucraina, dacă situaţia o va cere.
Specialişti şi instructori militari occidentali sunt deja pe teritoriul Ucrainei. O spune Donald Tusk, premierul Poloniei, şi de curând şi alţi oficiali din ţări NATO.
Generalul Oleksandr Sîrski, şeful armatei ucrainiene a scris pe Telegram:
„Salut iniţiativa Franţei de a trimite instructori în Ucraina pentru a forma militarii ucraineni. Am semnat deja documentele ce vor permite primilor instructori francezi să ajungă în viitorul apropiat în centrele noastre de formare şi să se familiarizeze cu infrastructurile şi personalul lor”.
Este clar că asistăm la o etapă superioară în sprijinul occidentului pentru Ucraina, în personal militar, de data aceasta. Dincolo de ajutoarele în armament şi echipamente militare care trece de 100 de miliarde dolari. Sunt multe alte aspecte ținute la secret, știm doar ce se vede in spațiul public.
Ucraina aşteaptă aprobarea ţărilor NATO pentru a ataca obiective militare din Rusia
Marea Britanie a acordat deja dreptul de a folosi rachetele trimise în Ucraina pentru atacarea obiectivelor militare din interiorul Rusiei. David Cameron, ministrul de Externe al Marii Britanii, a spus că Ucraina are dreptul de a folosi armele furnizate de Londra pentru a lovi ținte în interiorul Rusiei și că este la latitudinea Kievului să procedeze în acest fel.
„Ucraina are acest drept. Așa cum Rusia lovește în interiorul Ucrainei, se poate înțelege de ce Ucraina simte nevoia să se asigure că se apără".
Şi Jens Stoltenberg, secretarul general al NATO este de aceeaşi părere:
„A sosit momentul să luăm în considerare ridicarea unora dintre restricţiile existente. Vedem că în zona Harkov linia frontului şi graniţa sunt aproape în acelaşi loc, iar Ucraina nu poate ataca ţinte militare pe teritoriul Rusiei", a spus Stoltenberg în discursul său la Adunarea Parlamentară a Alianţei, reunită la Sofia.
„Asta înseamnă că mâinile ucrainenilor sunt legate. Sunt atacaţi de pe teritoriul Rusiei şi nu pot răspunde, deoarece există restricţii cu privire la modul în care pot folosi armele".
Nu toate ţările NATO sunt de aceeaşi părere. Italia se opune folosirii armamentului furnizat Ucrainei împotriva unor ţinte situate pe teritoriul rus, a declarat şefa guvernului de la Roma, Giorgia Meloni:
„Nu ştiu de ce domnul Stoltenberg a spus aşa ceva. Cred că trebuie să fie mai prudent. Sunt de acord că NATO trebuie să rămână fermă, să nu dea semnalul că cedează”.
Probabil că până la urmă vor conta acordurile bilaterale de securitate şi apărare între Ucraina şi ţări din NATO, pentru utilizarea armelor furnizate Ucrainei de către aceste ţări împotriva unor obiective militare aflate pe teritoriul Rusiei.
Raport al lui Gerasimov către Putin
Șeful Statul Major al Armatei Ruse, Valeri Gerasimov, a transmis un raport lui Putin în care menţionează:
„În prezent, Alianța depășește Rusia la resurse financiare, precum și la anumite tipuri de arme. De exemplu, va fi foarte dificil pentru trupele ruse să se apere împotriva unui atac cu rachete la scară largă din Occident. Totuși, NATO este o organizație indecisă și lașă. Acesta este avantajul nostru”.
Probabil au citit şi şefii ţărilor NATO acest raport şi decid ca NATO să nu mai fie „indecisă şi lașă”!
Gerasimov mai spune că, foarte probabil, Statele Unite și o mare parte a aliaților săi vor acorda permisiunea Forțelor Armate ale Ucrainei să folosească arme occidentale pe teritoriul Federației Ruse.
Șeful Statului Major General rus crede: ”Federația Rusă trebuie să se mobilizeze, mobilizând de la 200 la 400 de mii de oameni, iar acest lucru trebuie să fie realizat în următoarele 2-4 luni și nu mai târziu”.
Această declaraţie vine din pierderile uriaşe suferite de armata rusă pe frontul din Ucraina, circa 500.000 de militari morţi sau răniţi. Problema este că Putin se teme să mai declare o aşa mare mobilizare, pentru că precedenta s-a soldat cu respingere, demonstraţii, incendierea unor centre de recrutare şi exodul a circa un milion de ruşi foarte bine pregătiţi şi bogaţi.
Dmitri Peskov: „NATO este deja implicată în război cu Rusia”
„NATO creşte gradul escaladării. NATO se joacă cu focul prin retorica sa militară, cade într-un extaz războinic", a declarat purtătorul de cuvânt al preşedintelui rus Vladimir Putin, Dmitri Peskov.
„NATO este deja implicată în conflict, implicată direct. Aceasta este realitatea cu care va trebui să ne confruntăm de acum înainte", mai spune Peskov.
Apropo de declaraţia lui Stoltenberg privind utilizarea armelor furnizate Ucrainei pentru atacuri în interiorul Rusiei, Peskov spune:
„El este un oficial. El este secretarul general al Alianţei Nord-Atlantice. Acesta este modul în care noi percepem acest lucru".
Protecţia spaţiului aerian al Ucrainei de către ţări NATO
Cotidianul german Bild scrie că NATO ia în considerare protejarea cerului ucrainean prin doborârea rachetelor rusești deasupra teritoriului ucrainean, dar nu a fost luată o decizie finală. Printre țările favorabile extinderii asistenței militare acordate Ucrainei se numără: Estonia, Regatul Unit, Polonia, Canada, Lituania, Franța.
Concluzie
Ţările NATO au înţeles că dacă Rusia câştigă în Ucraina, există riscul ca războiul să se extindă şi în alte ţări: Republica Moldova, care nu este în NATO şi, posibil, în Ţările Baltice. De aceea, mă aştept ca ajutorul direct acordat Ucrainei să crească, inclusiv cu trupe terestre şi protecţia spaţiului aerian al Ucrainei.
Putin este într-o situaţie dificilă. Economia Rusiei se prăbuşeşte sub impactul sancţiunilor occidentale, cu o treime din buget acordată războiului, cu pierderi uriaşe umane şi logistice pe frontul din Ucraina, cu scăderea nivelului de trai al rușilor. Nu are curajul să provoace NATO într-un conflict deschis, şi nici pe ajutorul militar al Chinei nu se poate baza. Armata Rusiei este dezorientată şi nemulţumită de turnura pe care o ia războiul, după doi ani şi trei luni a reuşit să ocupe doar 18% din teritoriul Ucrainei, dar a pierdut 500.000 de oameni.
Întrebarea este cât va mai rezista Putin la presiunile internaţionale şi la cele interne, dacă până şi Viktor Orban vede un viitor negru pentru Rusia.